ঘণ্টাখানেক সময় আর একজোড়া স্ক্রু—ক্ষতপূরণ হয়ে গেল বিধানসভার! এখন শুধু জোড়া বাকি মাইকের ছেঁড়া তার। 
আব্দুল মান্নানকে ঘিরে ধস্তাধস্তিতে কংগ্রেস বেঞ্চের একটি ‘ডেস্ক’ উপড়ে গিয়েছিল বুধবার। বেঁকে তুবড়ে গিয়েছিল মান্নান-সহ কংগ্রেসের আরও তিন বিধায়কের মাইক্রোফোন। তা নিয়ে হইচইয়ের পর গোটা ঘটনা সম্পর্কে রিপোর্ট তৈরির নির্দেশ দিয়েছিলেন স্পিকার বিমান বন্দ্যোপাধ্যায়। 
ক্ষয়ক্ষতির হিসাব করতেও বলা হয়েছিল রক্ষণাবেক্ষণের দায়িত্বে থাকা পূর্ত দফতরের কর্মীদের। রাতের মধ্যেই মেরামতির কাজ শেষ করা হলেও ক্ষতির হিসাব নিয়ে বেকায়দায় পড়েছে সংশ্লিষ্ট বিভাগ। একই সঙ্গে আলোচনা হচ্ছে, ক্ষতিপূরণ আদায় নিয়েও। কারণ, ঘটনার পরই এই ভাঙচুরের ফলে ক্ষতির জন্য জরিমানা আদায়ের আলোচনা 
শুরু হয়েছিল। 
চূড়ান্ত সিদ্ধান্ত না হলেও স্পিকার দ্রুত একটি রিপোর্ট জমা দিতে বলেছিলেন বিধানসভার সচিবকে। তবে ২৪ ঘণ্টা পরে ক্ষতির যে পরিমাপ করা গিয়েছে, তাতে কত টাকা ও জরিমানা চাওয়া হবে এবং কতজনের কাছে, সেই হিসাবও জটিল। স্পিকার অবশ্য এদিন বলেন, ‘‘এখনই কিছু বলতে পারব না। সচিবের রিপোর্ট দেখে সিদ্ধান্ত নেব।’’ 
তবে বাস্তব বলছে, এবারের ভাঙচুরের ক্ষতিপূরণে আপাত খরচ বলতে একজোড়া স্ক্রু। বুধবার ওই ঘটনার পর বিধায়কেরা বেরিয়ে গেলে কাজ শুরু করেন সংশ্লিষ্ট বিভাগের কর্মীরা। বিধানসভারই দু’তিনজন কাঠের মিস্ত্রিকে ডেকে আনা হয়। দেখা যায়, কংগ্রেসের একটি ডেস্কের নীচের একজোড়া স্ক্রু খুলে গিয়েছে। ফলে ইঞ্চি ছয় দূরে ডেস্কের একটি অংশ উপড়ে পড়েছে। কোনও অংশ ভাঙেনি। দ্রুত স্ক্রু জুড়ে দেওয়ায় ডেস্ক আগের অবস্থায় ফিরে আসে। এই মেরামতি করতে মিস্ত্রিদের ঘন্টাখানেক কাজ 
করতে হয়েছে। 
তবে ধস্তাধস্তিতে ক্ষতিগ্রস্ত মাইক্রোফোন এদিনও চালু করা যায়নি। তবে সেই ক্ষতিও কতটা জরিমানাযোগ্য, তা নিয়ে সংশয় রয়েছে অনেকেরই।